Source: https://www.velky-krtis.sk/?id_menu=13822&module_action__25909__id_vzn=15650&module_action__25909__year=2015
Timestamp: 2019-08-18 14:55:53+00:00

Document:
Všeobecne záväzné nariadenie Mesta Veľký Krtíš č. 4/2015 o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Veľký Krtíš
Schválené: 14.12.2015
Vyhlásené: 15.12.2015
Všeobecne záväzné nariadenie Mesta Veľký Krtíš č. 4/2015
o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Veľký Krtíš
Mestské zastupiteľstvo vo Veľkom Krtíši na základe ust. § 6 ods. 2 a ust. § 11 ods. 4 písm. g) zákona SNR č. 369/1990 Zb. o obecnom zriadení v znení neskorších právnych predpisov a na základe ust. § 20 ods. 3 písm. a) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov
Všeobecne záväzné nariadenie mesta Veľký Krtíš č. 4/2015 o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Veľký Krtíš.
1) Účelom tohto všeobecne záväzného nariadenia (ďalej len „nariadenie“) je určiť miesto a čas zápisu dieťaťa na plnenie povinnej školskej dochádzky.
2) Mesto Veľký Krtíš je zriaďovateľom týchto základných škôl:
a) Základná škola J. A. Komenského 4, 990 01 Veľký Krtíš
b) Základná škola Nám. A. H. Škultétyho 9, 990 01 Veľký Krtíš
c) Základná škola Poľná 1, 990 01 Veľký Krtíš.
3) Povinná školská dochádzka sa plní v základných školách, v stredných školách a v školách pre žiakov so špeciálnymi výchovno-vzdelávacími potrebami podľa zák. č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších právnych predpisov (ďalej len „školský zákon“).
4) Povinná školská dochádzka začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť, ak školský zákon neustanovuje inak. Nikoho nemožno oslobodiť od povinnej školskej dochádzky.
1) Zákonný zástupca je povinný prihlásiť dieťa na plnenie povinnej školskej dochádzky v základnej škole. Žiak plní povinnú školskú dochádzku v školskom obvode, v ktorom má trvalý pobyt (ďalej len spádová škola), ak zákonný zástupca pre svoje dieťa nevyberie inú základnú školu. Žiak môže plniť povinnú školskú dochádzku v inej ako spádovej škole len so súhlasom riaditeľa vybranej školy.
2) Zápis dieťaťa na plnenie povinnej školskej dochádzky sa koná 2 dni, a to v piatok a v sobotu v období od 1. apríla do 30. apríla, ktorý predchádza začiatku školského roka, v ktorom má dieťa začať plniť povinnú školskú dochádzku.
3) Zápis sa koná v budovách základných škôl v zriaďovateľskej pôsobnosti Mesta Veľký Krtíš. Jednotný termín pre všetky školy v zriaďovateľskej pôsobnosti Mesta Veľký Krtíš určí za zriaďovateľa školy primátor mesta tak, aby bol v súlade s čl. 2 ods. 2) tohto nariadenia.
4) Čas zápisu na príslušný školský rok podľa čl. 2 ods. 2, 3 tohto nariadenia v hodinovom rozpätí Mesto Veľký Krtíš určuje nasledovne:
- v piatok od 12.00 hod. do 18.00 hod.
- v sobotu od 08.00 hod. do 12.00 hod.
Zmenu času zápisu podľa tohto ustanovenia je oprávnený na návrh riaditeľov škôl schváliť za zriaďovateľa škôl primátor mesta.
5) Presný dátum, miesto a čas konania zápisu oznámi riaditeľ školy najneskôr 15 dní pred konaním zápisu na verejne prístupnom mieste v základnej škole, na internetovej stránke školy, ak ju má zriadenú a na internetovej stránke zriaďovateľa resp. iným spôsobom. Súčasťou oznamu o konaní zápisu je aj informácia pre zákonných zástupcov o tom, ktoré údaje a ktoré doklady vyžaduje predložiť škola pri zápise.
6) Zákonný zástupca je povinný pri zápise uviesť tieto údaje:
- meno a priezvisko, adresu zamestnávateľa, trvalé bydlisko zákonných zástupcov.
Ak zákonný zástupca neprihlási dieťa na povinnú školskú dochádzku, dopustí sa priestupku podľa § 37 ods. 1 písm. a) zákona č. 596/2003 Z. z. o štátnej správe a školskej samospráve a o zmene a doplnení niektorých zákonov, za ktorý môže byť zákonnému zástupcovi dieťaťa uložená pokuta do 331,50 EUR. Na prerokovanie priestupku je príslušné Mesto Veľký Krtíš.
1) Zmeny a doplnky tohto nariadenia schvaľuje Mestské zastupiteľstvo Mesta Veľký Krtíš.
2) Na tomto nariadení sa uznieslo Mestské zastupiteľstvo vo Veľkom Krtíši dňa 14.12.2015 a nadobúda účinnosť od 1.1.2016.
3) Dňom účinnosti tohto nariadenia sa ruší Všeobecne záväzné nariadenie Mesta Veľký Krtíš č. 8/2008 o určení miesta a času zápisu dieťaťa a plnenie povinnej školskej dochádzky v základnej škole, ktorej zriaďovateľom je Mesto Veľký Krtíš.
Ing. Dalibor S u r k o š, v. r.
(388.8 kB)vzn_4_2015_o_urceni_miesta_a_casu_zapisu_dietata.pdf
Zverejnené 15.12.2015 -MsÚ pg-
Aktualizované 7.3.2016 -MsÚ pg-
14481715

References: § 6
 § 11
 § 20
 čl. 2
 čl. 2
 § 37